Nos Ansellus, Dei gratia Eduensis episcopus, et ego Hugo, archidiaconus Avalon., notum facimus presentibus et futuris quod in nostra presencia propter hoc constitutus, dominus Thomas de Vilereto, presbiter, recognovit quod omnes possessiones sue, quas habet apud Vileretum et apud domum-Dei juxta Vileretum, et in territoriis dictarum villarum, post decessum suum, sine diminutione aliqua, pacifice et quiete debent devenire ad capitulum Avalon. Et quicquid postea in dictis villis et dictis territoriis, quod erit in dominio dicti capituli, adquiret, similiter dicto capitulo remanebit. Recognovit, autem, quod ipse non potest attentare vel facere aliquid propter quod dicte possessiones ad dictum capitulum integraliter, prout superius est expressum, non debeant devenire. Et si, quod absit, contra supradicta attentaret aliquid, voluit et concessit quod vigorem non haberet. In cujus rei testimonium, ad petitionem nominati presbiteri, dicto capitulo presentes litteras tradidimus sigillorum nostrorum munimine roboratas. Datum, anno Gracie Mº CCº Lº Iº, mense septembri.